Candace Owens

Si Candace Amber Owens Farmer ( Owens; ipinanganak noong Abril 29, 1989) ay isang konserbatibong pampolitikang komentarista, may-akda, aktibista, at tagapagpresenta sa telebisyon.

Inilarawan bilang "ang bagong mukha ng konserbatismo ng lahing itim", kinilala si Owens para sa kanyang aktibismo na maka-Trump sa kabila ng pagiging kritikal sa dating pangulo ng Estados Unidos na si Donald Trump at ng Partido Republikano. Kilala siya sa kanyang pagpuna sa Black Lives Matter. Nagsilbi si Owens bilang direktor ng komunikasyon para sa konserbatibong adbokasiyang pangkat na Turning Point USA sa pagitan ng 2017 at 2019. Noong 2018, itinatag ni Owens ang Blexit kasama ang dating pulis ng Tucson na si Brandon Tatum. Noong 2021, sumali siya sa The Daily Wire at nagsimulang mag-host ng Candace, isang palabas ng usapang pampolitika. Umalis siya sa The Daily Wire noong Marso 2024 kasunod ng mga tensyon sa kapwa-host na si Ben Shapiro pagkatapos ng pag-atake noong Oktubre 7 sa Israel.

Sa politika, nagpahayag si Owens ng pag-aalinlangan tungkol sa lawak ng epekto ng pangingibabaw ng lahing puti sa lipunan at nagpahayag ng pagtutol sa mga lockdown para sa COVID-19  at mga bakuna sa COVID-19. Nagsulong siya ng maraming mga teorya ng pagsasabwatan.

 Unang yugto buhay at edukasyon 
Ipinanganak sa White Plains, New York, si Owens ay pinalaki ng kanyang mga lolo't lola kasama ng mga kapatid nmula sa gulang na 11 o 12, pagkatapos magdiborsyo ang kanyang mga magulang. Pangatlo siya sa apat na magkakapatid. Sinabi niya na ang kanyang lolo sa ama na si Robert Owens, isang lahing itim na Amerikano, ay ipinanganak sa Hilagang Carolina. May lahing Karibeng-Amerikano din si Owens sa pamamagitan ng kanyang lola, na nagmula sa Saint Thomas, Kapuluang Virgin ng Estados Unidos. Nagtapos siya sa Mataas na Paaralan ng Stamford.

 Aktibismong konserbatibo 
Sa huling bahagi ng 2017, nagkomentaryo si Owens na panig kay Trump at pinupuna ang mga ideya ng rasismong istraktural, sistemikong di-pagkapantay-pantay, at politikang pagkakakilanlanlahat ng mga posisyon na siya mismo ang naglathala dalawang taon na nauna. Noong Agosto 2017, nagsimula siyang maglathala ng mga bidyo na may pampolitikang tema sa YouTube. Noong Setyembre 2017, inilunsad niya ang Red Pill Black, isang websayt at tsanel sa YouTube na nagsusulong ng konserbatismo ng lahing itim sa Estados Unidos.

 Mga pananaw sa politika 
Sinabi ni Owens bago ang 2015 na wala siyang interes sa pulitika kahit ano pa man subalit dating nakilala siyang bilang liberal. Noong Oktubre 2018, sinabi niya na hindi siya kailanman bumoto at kamakailan lamang siya naging rehistradong Republikano. Noong Enero 2019, sinabi ni Owens: "Ang kaliwa ay napopoot sa Amerika, at gusto ito ni Trump." Idinagdag niya na ang kaliwa ay "sinisira ang lahat sa pamamagitan Marxisitang kultural na ideolohiya."

Tinawag ng Washington Post si Owens na "ang bagong mukha ng konserbatismo ng lahing itim". Inilarawan siya ng The Guardian bilang "ultra-konserbatibo", at inilarawan siya ng magasin na New York at Columbia Journalism Review bilang right-wing o "makakanan". Tinawag ng Daily Beast na "malayong-kanan" o far-right ang kanyang mga pananaw, at tinawag siya ng Pacific Standard na miyembro ng "alternatibong kanan" o alt-right; tinanggihan niya ang dalawang termino. Naimpluwensyahan siya ng mga gawa ni Ann Coulter, Milo Yiannopoulos, Ben Carson, at Thomas Sowell.

 Mga relasyon sa lahi 
Kilala si Owens sa kanyang kritisismo sa kilusang Black Lives Matter, at inilarawan ang mga nagpoprotesta ng Black Lives Matter bilang "isang grupo ng mga paslit na umaangal, na nagpapanggap na inaapi para sa atensyon". Nangatuwiran si Owens na may mentalidad ng biktima ang mga Aprikano-Amerikano, na madalas na tinutukoy ang Partido Demokratiko bilang isang "plantasyon", na nagsasaad noong 2020: "Ang buhay ng lahing itim ay mahalaga lamang sa mga puting liberal tuwing apat na taon—tungo sa halalan." Nangatuwiran rin siya na nais ng Kaliwang Amerikano ang "mga lahing itim na umaasa sa gobyerno", at i-brainwash (ikondisyon) ang mga lahing itim na bumoto para sa mga Demokratiko. Dagdag pa rito, sinabi ni Owens na ang kalupitan ng pulisya sa Estados Unidos at ang mga pagkakataon ng pagpatay ng mga pulis sa mga lahing itim ay hindi nanggaling sa kapootang panlahi, subalit kadalasang nangyayari kapag naramdaman ng opisyal na ang kanyang buhay ay nasa ilalim ng pagbabanta, at dinagdag pa niya na ang isang pulis ay labing-walo-at-kalahating beses na mas malamang na mamatay sa kamay ng isang taong may lahing itim kaysa sa kabaligtaran nito. Tinukoy din niya ang pagpapalaglag bilang isang kasangkapan para sa pagpuksa sa mga lahing itim na sanggol.

 Mga karapatan ng kababaihan 
Palapintasin si Owens ng peminismo at niyayakap ang "trad wife" o "tradisyunal na maybahay" na gampanin pangkasariang tradisyunal. Inilarawan niya ang kilusang #MeToo, isang kilusang pandaigdigan laban sa panliligalig at pag-atakeng seksuwal, bilang "istupido". Sinulat ni Owens na nakasalig ang kilusan sa ideya na "istupido,mahina at walang kuwenta ang kababaihan". Laban siya pagpapalaglag, na tinawag niyang isang kagamitan para sa "pagpuksa ng mga sanggol ng lahing itim".

 Pansariling buhay 
Nakilala ni Owens ang kanyang Britanikong asawa, si George Farmer, noong 2018 sa paglunsad ng Turning Point UK, isang konserbatibong samahang mag-aaral. Si George Farmer, ang anak ni Lord Farmer, ay ang tagapangulo ng Turning Point UK noong panahon na iyon. Nabuo ang koneksyon ng dalawa sa pamamagitan ng parehong konserbatibong pagpapahalaga at sa kalaunan ay nagtipanan bago nag-propose o nagtanong ng pagpapakasal sa kanya noong mga linggo lamang pagkatapos ng unang pagkikita. Nagiang engaged o nakipagkasundo ang dalawa noong 2019 at nakasal noong Agosto noong taon na iyon sa Trump Winery sa Charlottesville, Virginia. Dumalo ang maraming bisita sa seremonya, kabilang sina Larry Elder at Kanye West.

 Mga sanggunian 

Kategorya:Nabubuhay na mga tao
Kategorya:Ipinanganak noong 1989
Kategorya:Mga Aprikanong Amerikano
Kategorya:Mga aktibista